Helsingin käräjäoikeus on tuominnut Uber-kuskin luvattomasta taksiliikenteen harjoittamisesta.

Syyteharkinnassa on kymmeniä Uber-tapauksia. PASI LIESIMAA

23-vuotiaalle ulkomaalaistaustaiselle miehelle määrättiin 25 päiväsakkoa, mikä hänen tuloillaan merkitsee 150 euron rangaistusta. Kovempi seuraus oli kuitenkin runsaan kolmen kuukauden aikana tienattujen yli 12 000 euron ajomaksujen menettäminen rikoshyötynä valtiolle.

Kyseessä on tiettävästi ensimmäinen Uber-tapaus, joka on edennyt käräjäoikeuteen ja tuomioon asti.

Reputti kokeissa

Syytetty kertoi aloittaneensa kuskin työt käymällä Uberin toimistossa. Hänen mukaansa henkilökunta oli ilmoittanut, ettei Uberin kautta toimiminen edellytä mitään erityistä lupaa.

Mies ei ollut käynyt mitään Uberin järjestämää koulutusta. Hän oli kuitenkin käynyt taksinkuljettajan peruskurssin, mutta ei ollut läpäissyt sitä.

Nuori kuljettaja kertoi, ettei hän tiennyt ketään, jolta olisi voinut selvittää oman toimintannsa mahdollista lainvastaisuutta. Hän oli ajanut kyytejä 5-6 päivänä viikossa viime vapusta elokuun puoliväliin saakka. Tuona aikana hänen ajosta kertyneet bruttotulonsa olivat ainakin 12 250 euroa.

Ajomaksuista kuski sai pitää 80 prosenttia.

Mies kiisti syyllistyneensä rikokseen ja sanoi kysymyksen olleen korkeintaan kieltoerehdyksestä.

”Laki selkeä”

Käräjäoikeus ei kuitenkaan hyväksynyt syytetyn selityksiä. Se katsoi, että kyse oli taksiliikennelain vastaisesta ammattimaisesta toiminnasta.

– Pelkästään hänen vieraskielisyytensä ei ollut hyväksyttävä peruste olla selvittämättä tarkemmin Uberin ilmoituksen asianmukaisuutta, oikeuden päätöksessä todetaan.

Oikeuden mukaan myöskään Suomen taksiliikennelaki ei ollut liian vaikeaselkoinen ymmärrettäväksi.

Kihlakunnansyyttäjä Jutta Juntunen sanoo Iltalehdelle tyytyvänsä käräjäoikeuden tuomioon.

Lisää tulossa

Vastaavia Uber-tapauksia on syyteharkinnassa eri puolilla maata. Helsingissä syyttäjän pöydällä on lähes puolensataa poliisilta tullutta Uber-tapausta.

Poliisi oli kirjoittanut kuljettajille sakot, mutta sakkoja oli vastustettu, jolloin syyttäjä palautti jutut poliisin tutkittaviksi. Poliisi oli kirjoittanut kuljettajille luvattomasta taksiliikenteen harjoittamisesta yleensä 14 päiväsakkoa. Päiväsakon suuruus määräytyy sakotettavan tulojen perusteella.

Kuljettajat olivat yleensä myöntäneet teot, mutta kiistäneet syyllistyneensä rikokseen.

– Pyrin saamaan syyteharkinnan valmiiksi kesään mennessä, sanoo kihlakunnansyyttäjä Jaakko Tapala.

Hän olisi toivonut, että tapaukset olisi voitu käsitellä keskitetysti.

– Seuraamuksista pitäisi saada yhdenmukainen linjanveto jo poliisiakin varten, Tapala sanoo.